Éxodo 6
1Ucat Tatitusti Moisesarojj saraquïnwa:
—Jichhaw uñjätajja cuntejj faraonampi lurcä ucjja. Cunapachatejj nayajj ch'amajja uñacht'aycä ucqhaquiw, marcapat sarjjapjjañamataqui antutapjjätamjja. Ucampis janiw sariricti antutapcätamjja, jan ucasti jupa pachpawa marcapat sarjjapjjam sapjjätamjja.
Diosajj wastatwa Moisesaru jawsas parli
2Diosasti Moisesar parlasinjja sänwa:
—Nayätwa TATITOJJA. 3Nayawa uñsttjja Abrahamaru, Isaacaru, Jacoboru, take ch'aman Dios sat sutimpi. Ucampis nayajja jupanacarojj TATITU sat cheka sutejjampejj janiw uñt'ayascti. 4Uqhamarac jupanacampejja mä suma amtäwiruraquiw mantapjjaracta. Ucat arsuyätjja Canaán orake jupanacar churañataqui, cawqhantejj mä urunacajj jayanquir jakenacjama jacapcäna uca orake. 5Ucampis israelitanacaru arnakasir ist'asina, uqhamarac egipcionacan sinti t'akhesiyasa irnakayatanacap uñjasinjja amtastwa mä suma amtäwiru mantatajja. 6Jichhasti saram, israelitanacarojj aqham sätawa: ‘Naya Tatituwa khespiyapjjäma t'akhesis sirviñata, uqhamarac egipcionacajj sinti ch'ama irnakañanaca churapctam ucatsa, jach'a ch'amajja uñacht'ayasa, uqhamarac cheka asqui cancañajjampi. 7Jumanacarusti nayan marcajjwa tucuyapjjäma, ucatsti nayawa jumanacan Diosamäyäjja. Uqhamatwa jumanacajj yatipjjäta nayajj jumanacan Tatitu Diosamätajja, uqhamat nayajj egipcionacan wali ch'ama lurañanacampi t'akhesiyapctam ucanacata khespiyätajja. 8Uqhamaraquiw irpapjjäma cawqha oraktejj Abrahamaru, Isaacaru, Jacoboru churañatac arscäyäta ucaru. Ucatsti naya Tatituwa uca orakjja jumanacarojj dueño orakenacamataqui churapjjäma’ sasa.
9Ucatsti Moisesajj israelitanacaruw parläna, ucampis jupanacajja janiw Moisesarojj ist'añ munapcänti, jupanacajj wali mayjt'atäpjjänwa sinti ch'ama lurañanacampi t'akhesiyatajja. 10Ucampis Tatitojj Moisesarojj parlascaquïnwa:
11—Faraonar parliri saram, israelitanacaru antutjjpan Egipto oraket sarjjapjjañapataqui —sasa.
12Ucampis Moisesajj Tatiturojj saraquïnwa:
—Janiw israelitanacas ist'apquituti, ¿cunjämaraqui faraonasti ist'itani? Nayasti janiw suma parlirïcti —sasa.
13Ucatsti Tatitojj Moisesampi, Aaronampi parlasinjja yatiyäwi arunac churäna israelitanacataqui, uqhamarac Egiptonquir faraonataquisa, jupanacajj israelitanaca Egipto marcat apsuniñapataqui.
Aaronampin, Moisesampin nayra awquinacapa
14Acanacänwa nayra awquinacapan familiapanquir jilïrinacan sutinacapajja.
Israelan, Rubén sat jilïr wawapan wawanacapajj acanacänwa: Hanoc, Falú, Hezrón, Carmi ucanaca, jupanacasti Rubenan familianacapänwa.
15Simeonan wawanacapasti acanacaraquïnwa: Jemuel, Jamín, Ohad, Jaquín, Zohar, Saúl ucanaca, jupanacajja mä cananeonquir warmin wawanacapänwa, jupanacasti Simeonan familianacapänwa.
16Levi chachasti patac quimsa tunca pakallkon maraw jacäna, wawanacapan sutinacapasti jilïrit sullcacamajj acanacänwa: Gersón, Coat, Merari ucanaca. 17Gersonan wawanacapasti: Libni, uqhamarac Simei satanacaraquïnwa. 18Coat chachasti patac quimsa tunca quimsani maraw jacaraquïna, wawanacapasti acanacänwa: Amram, Izhar, Hebrón, Uziel ucanaca. 19Merari chachan wawanacapasti: Mahli, Musi satanacaraquïnwa. Take acanacawa Leví sat chachan familianacapajja jilïrit sullcacama.
20Amram sat chachasti Jocabed sat tiapampiw casarasïna, ucatsti jupanacan wawanacapajja Aarón, uqhamarac Moisés ucanacänwa. Amramasti patac quimsa tunca pakallkon maraw jacaraquïna.
21Izhar satan wawanacapasti: Coré, Nefeg, Zicri satanacaraquïnwa.
22Uziel chachan wawanacapasti: Misael, Elzafán, Sitri satanacaraquïnwa.
23Aaronasti, Aminadab sat chachan Elisabet phuchapampiw casarasïna. Aca Aaronan warmipan jilapasti Naasón sataraquïnwa. Aaronan wawanacapasti: Nadab, Abiú, Eleazar, Itamar satanacänwa.
24Coré chachan wawanacapasti: Asir, Elcana, Abiasaf satanacaraquïnwa. Jupanacasti Coré chachan familianacapänwa.
25Aaronan, Eleazar sat yokapasti, Futiel sat chachan maynïr phuchapampiw casarasïna. Ucatsti jupanacan wawapasti Finees satänwa. Take acanacawa Levitanacan sapa familiancqui uca awquinacapan jilïrinacapajja.
26Acanacasti Aarón, uqhamarac Moisés pachpawa, jupanacaruw Tatitojj jawsäna israelitanaca Egiptot apsupjjañapataqui, mä jach'a ejercitor uñtata. 27Aarón, uqhamarac Moisés pachparaquiw Egiptonquir faraón reyir parlapjjaraquïna israelitanaca uca marcat apsunjjañapataqui.
Diosajj Moisesampiru, Aaronampiruw jawsi
28Tatitusti mä uru Moisesaru Egipton parlasinsti, 29saraquïnwa:
—Nayätwa Tatitu Diosajja. Jichhasti Egiptonquir faraón reyiru cuntejj nayajj siscäma ucanaca yatiyanim.
30Ucatsti Moisesajj saraquïnwa:
—Tata, nayajj janiw sum parlirïcti, ucasti, ¿cunjämaraqui faraonasti nayarojj ist'itaspa?
ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn pag_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn